ຟີລິບປິນພະຍາຍາມ ຊ່ວຍເຫລືອປະຊາຊົນ ທີ່ໄດ້ຮັບຜົນກະທົບ ຈາກໄຕ້ຝຸ່ນ
ພວກຊ່ອຍກູ້ໄພຟີລິບປິນ ກໍາລັງພະຍາມເຂົ້າໄປໃຫ້ເຖິງ ປະຊາຄົມໃນເຂດຕ່າງໆ ໃນເກາະໃຫຍ່ລູຊອນ.
ພວກຊ່ອຍກູ້ໄພກໍາລັງພາກັນຕໍ່ສູ້ໃນວັນອາທິດມື້ນີ້ ເພື່ອພະຍາຍາມເຂົ້າ ໄປໃຫ້ເຖິງປະຊາຄົມຕ່າງໆໃນບັນດາແຂວງໃນພາກເໜືອຂອງເກາະໃຫຍ່ Luzon ທີ່ໄດ້ປະສົບກັບພາຍຸໄຕ້ຝຸ່ນທີ່ມີຄວາມແຮງ 2 ຫົວໃນສັບປະດາທີ່ຜ່ານມານີ້ ບັນດາເຈົ້າໜ້າທີ່ໄດ້ຢາຍກັນອອກໄປຕາມຫົວເມືອງຕ່າງໆທີ່ຖືກນໍ້າຖ້ວມທາງກໍ້າເໜືອຂອງນະຄອນຫລວງມານີລາ ໂດຍພາກັນໃຊ້ເຮືອນ້ອຍໆແລະລົດບັນທຸກເພື່ອເອົາເຂົ້າປາອາຫານແລະນໍ້າດື່ມນໍ້າໃຊ້ໄປແຈກຢາຍ ແລະຮ້ອງຂໍໃຫ້ພວກຊາວບ້ານທີ່ຍັງບໍ່ຍອມຍົກຍ້າຍໜີນັ້ນ ໃຫ້ອອກຈາກບ້ານເຮືອນຂອງເຂົາເຈົ້າ ປະຊາຊົນຫລາຍຮ້ອຍຄົນຍັງພາກັນຕົກຄ້າງຢູ່ເທິງ ຫລັງຄາເຮືອນ ຫລັງຈາກເກີດໄພນໍ້າຖ້ວມທີ່ມາຈາກລົມພາຍຸໄຕ້ຝຸ່ນສອງລູກ ທີ່ເລີ້ມມາຕັ້ງ ແຕ່ວັນອັງຄານແລ້ວນີ້ ພາຍຸໄຕ້ຝຸ່ນລູກທີສອງ ຊື່ Nalgae ໄດ້ປະທະເກາະໃຫຍ່ Luzon ໃນວັນເສົາວານນີ້ ໂດຍໄດ້ເອົາຊີວິດຜູ້ຄົນໄປຢ່າງໜ້ອຍນຶ່ງຄົນ ຫລັງຈາກທີ່ລົມໄຕ້ຝຸ່ນ Nesat ໄດ້ເອົາຊີວິດ ປະຊາຊົນໄປຢ່າງໜ້ອຍ 52 ຄົນແລະເຮັດໃຫ້ປະຊາຊົນຕື່ມອີກປະມານ 30 ຄົນຫາຍສາບ ສູນໄປເວລາພາຍຸຫົວນີ້ພັດເຂົ້າປະທະເກາະ Luzon ໃນວັນອັງຄານຜ່ານມາ ເວລານີ້ ພວກພະຍາກອນອາກາດກໍາລັງຕິດຕາມເບິ່ງລົມພາຍຸອີກຫົວນຶ່ງ ຊຶ່ງກໍາລັງກໍ່ໂຕຂຶ້ນຢູ່ນອກຝັ່ງຕາເວັນອອກຂອງເກາະລູຊອນ ແລະສາມາດພັດເຂົ້າປະທະເຂດເໜືອຂອງເກາະ ໃນທ້າຍສັບປະດານີ້ກໍໄດ້ ລົມໄຕ້ຝຸ່ນ Nalgae ໄດ້ອອກຈາກຟີລິບປິນໄປ ຫລັງຈາກພັດຖະຫລົ່ມຢູ່ເປັນເວລາຫລາຍຊົ່ວໂມງ ມຸ່ງໜ້າໄປຍັງທະເລຈີນໃຕ້ ທາງການຈີນກ່າວວ່າ ເຂົາເຈົ້າຄາດວ່າລົມພາຍຸຫົວນີ້ ຈະປະທະຝັ່ງແຂວງກວາງຊີ ໃນປະມານ ວັນພຸດຈະມາເຖິງນີ້ ປະຊາຊົນ 3 ຄົນໃນແຂວງກວາງຊີເສຍຊີວິດໃນວັນເສົາວານນີ້ ເວລາເຮືອນຂອງເຂົາເຈົ້າພັງລົງທັບ ທ່າມກາງຝົນຕົກໜັກຈາກລົມໄຕ້ຝຸ່ນ Nesat ນັ້ນ ຖະໜົນຫລວງ 5 ສາຍໄດ້ຖືກຕັດຂາດຍ້ອນນໍ້າຖ້ວມແລະຍຸບລົງ